title: 2018 m. birželio 25 d. Tarybos sprendimas (ES) 2018/934 dėl likusių Šengeno acquis nuostatų, susijusių su Šengeno informacine sistema, pradėjimo taikyti Bulgarijos Respublikoje ir Rumunijoje

text:
2.7.2018

               LT

               Europos Sąjungos oficialusis leidinys

               L 165/37

         TARYBOS SPRENDIMAS (ES) 2018/934
   2018 m. birželio 25 d.
   dėl likusių Šengeno acquis nuostatų, susijusių su Šengeno informacine sistema, pradėjimo taikyti Bulgarijos Respublikoje ir Rumunijoje
   EUROPOS SĄJUNGOS TARYBA,
   atsižvelgdama į Bulgarijos Respublikos ir Rumunijos Stojimo aktą, ypač į jo 4 straipsnio 2 dalį,
   atsižvelgdama į Europos Parlamento nuomonę (1),
   kadangi:

               (1)

               remiantis Bulgarijos Respublikos ir Rumunijos Stojimo akto (toliau – 2005 m. Stojimo aktas) 4 straipsnio 2 dalies pirma pastraipa, Šengeno acquis nuostatos, išskyrus to akto II priede išvardytas nuostatas, prie kurių Bulgarijos Respublika (toliau – Bulgarija) ir Rumunija prisijungia įstodamos, Bulgarijoje ir Rumunijoje turi būti taikomos pagal šiuo tikslu priimtą Tarybos sprendimą, patikrinus, ar visų Šengeno acquis dalių taikymui būtinos sąlygos yra įvykdytos;

               (2)

               2010 m. birželio 29 d. Taryba priėmė Sprendimą 2010/365/ES (2). Priėmus tą sprendimą Šengeno acquis nuostatos, susijusios su Šengeno informacine sistema (toliau – SIS), pradėtos taikyti Bulgarijai ir Rumunijai nuo 2010 m. spalio 15 d., išskyrus pareigą drausti atvykti į jos teritoriją ar joje apsigyventi trečiųjų šalių piliečiams, kurių atžvilgiu kita valstybė narė pagal Europos Parlamento ir Tarybos reglamentą (EB) Nr. 1987/2006 (3) pateikė perspėjimą draudimo atvykti ar apsigyventi tikslais, ir pareigą nepateikti SIS perspėjimų ir papildomos informacijos, taip pat nesikeisti papildoma informacija apie trečiųjų šalių piliečius draudimo atvykti ar apsigyventi tikslais pagal Reglamentą (EB) Nr. 1987/2006 (toliau – likę apribojimai);

               (3)

               2011 m. birželio 9 d. Taryba, laikydamasi taikytinų Šengeno vertinimo procedūrų, padarė išvadą, kad Bulgarija ir Rumunija įvykdė sąlygas visose Šengeno acquis srityse, susijusiose su oro sienomis, sausumos sienomis, policijos bendradarbiavimu, duomenų apsauga, SIS, jūrų sienomis ir vizomis;

               (4)

               2017 m. spalio 12 d. Taryba priėmė sprendimą (ES) 2017/1908 (4), kuriuo Bulgarijoje ir Rumunijoje pradėtos taikyti tam tikros Šengeno acquis nuostatos, susijusios su Vizų informacine sistema (toliau – VIS), nedarant poveikio atskiram Tarybos sprendimui, kuris turi būti vieningai priimtas pagal 2005 m. Stojimo akto 4 straipsnio 2 dalies nuostatas dėl atitinkamų valstybių narių vidaus sienų kontrolės panaikinimo. Tų nuostatų, kuriomis Bulgarijai ir Rumunijai suteikiama prieiga prie VIS duomenų susipažinimo tikslais ir laikantis tame sprendime nurodytos tvarkos ir sąlygų, taikymo pradžios tikslas – palengvinti Bulgarijos ir Rumunijos vykdomus patikrinimus sienos perėjimo punktuose prie jų išorės sienų, kurios yra Šengeno erdvės išorės sienos, ir jų teritorijoje, ir taip padidinti saugumo lygį Šengeno erdvėje ir palengvinti kovą su sunkiais nusikaltimais ir terorizmu;

               (5)

               siekiant padidinti saugumo lygį Šengeno erdvėje ir veiksmingiau kovoti su sunkiais nusikaltimais ir terorizmu, Bulgarijos ir Rumunijos vykdomi patikrinimai prie jų išorės sienų ir jų teritorijoje turėtų būti veiksmingesni pateikiant SIS perspėjimus draudimo atvykti arba apsigyventi tikslais ir vykdant tokius kitų valstybių narių įvestus perspėjimus, visų pirma jei tokie perspėjimai grindžiami grėsme viešajai tvarkai, visuomenės arba nacionaliniam saugumui. Siekiant užtikrinti, kad Bulgarijai ir Rumunijai būtų nustatyta pareiga uždrausti atvykti į savo teritoriją arba joje apsigyventi trečiųjų šalių piliečiams, kuriems kita valstybė narė nustatė draudimą atvykti, taip pat nustatyta pareiga pateikti tokius SIS perspėjimus, tikslinga panaikinti likusius apribojimus, susijusius su SIS naudojimu. Panaikinus tuos apribojimus Bulgarijoje ir Rumunijoje bus prisidėta prie saugumo lygio Šengeno erdvėje didinimo ir bus užtikrinta veiksmingesnė kova su sunkiais nusikaltimais ir terorizmu;

               (6)

               tikslinga nustatyti datą, nuo kurios turėtų būti panaikinti pirmiau minėti Šengeno acquis nuostatų, susijusių su SIS, apribojimai. Konvencijos dėl 1985 m. birželio 14 d. Šengeno susitarimo, sudaryto tarp Beniliukso ekonominės sąjungos valstybių, Vokietijos Federacinės Respublikos ir Prancūzijos Respublikos Vyriausybių, dėl laipsniško jų bendrų sienų kontrolės panaikinimo įgyvendinimo (5) (toliau – Šengeno konvencija) 25 straipsnis, susijęs su konsultacijomis dėl leidimų gyventi ir perspėjimais neįsileisti, turėtų būti taikomas nuo tos pačios datos;

               (7)

               šiuo sprendimu nedaroma poveikio vidaus sienų kontrolės panaikinimui atitinkamose valstybėse narėse, kuriam turėtų būti taikomas atskiras pagal 2005 m. Stojimo akto 4 straipsnio 2 dalį vieningai priimtas Tarybos sprendimas;

               (8)

               atsižvelgiant į tai, kad Bulgarijos ir Rumunijos patikrinimas pagal taikomas Šengeno vertinimo procedūras, kaip nurodyta 2005 m. Stojimo akto 4 straipsnio 2 dalyje, jau užbaigtas, Tarybos reglamento (ES) Nr. 1053/2013 (6) 1 straipsnio 1 dalies b punkte numatytas patikrinimas tų valstybių narių atžvilgiu nebus vykdomas. Tačiau priėmus šį sprendimą, likusių SIS naudojimo apribojimų panaikinimas turėtų įsigalioti 2018 m. rugpjūčio 1 d.;

               (9)

               Islandijos ir Norvegijos atžvilgiu šiuo sprendimu plėtojamos Šengeno acquis nuostatos, kaip apibrėžta Europos Sąjungos Tarybos, Islandijos Respublikos ir Norvegijos Karalystės susitarime dėl pastarųjų asociacijos įgyvendinant, taikant ir plėtojant Šengeno acquis (7), kurios patenka į Tarybos sprendimo 1999/437/EB (8) 1 straipsnio G punkte nurodytą sritį;

               (10)

               Šveicarijos atžvilgiu šiuo sprendimu plėtojamos Šengeno acquis nuostatos, kaip apibrėžta Europos Sąjungos, Europos bendrijos ir Šveicarijos Konfederacijos susitarime dėl Šveicarijos Konfederacijos asociacijos įgyvendinant, taikant ir plėtojant Šengeno acquis (9), kurios patenka į Sprendimo 1999/437/EB 1 straipsnio G punkte nurodytą sritį, minėtas nuostatas taikant kartu su Tarybos sprendimo 2008/146/EB (10) 3 straipsniu;

               (11)

               Lichtenšteino atžvilgiu šiuo sprendimu plėtojamos Šengeno acquis nuostatos, kaip apibrėžta Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokole dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis (11), kurios patenka į Sprendimo 1999/437/EB 1 straipsnio G punkte nurodytą sritį, minėtas nuostatas taikant kartu su Tarybos sprendimo 2011/350/ES (12) 3 straipsniu,

         PRIĖMĖ ŠĮ SPRENDIMĄ:
   1 straipsnis
   1.   Sprendimo 2010/365/ES 1 straipsnio 4 dalies a ir b punktuose nurodyti likę Šengeno acquis apribojimai, susiję su SIS, netaikomi Bulgarijai ir Rumunijai, jų tarpusavio santykiuose ir jų santykiuose su Belgijos Karalyste, Čekijos Respublika, Danijos Karalyste, Vokietijos Federacine Respublika, Estijos Respublika, Graikijos Respublika, Ispanijos Karalyste, Prancūzijos Respublika, Italijos Respublika, Latvijos Respublika, Lietuvos Respublika, Liuksemburgo Didžiąja Hercogyste, Vengrija, Maltos Respublika, Nyderlandų Karalyste, Austrijos Respublika, Lenkijos Respublika, Portugalijos Respublika, Slovėnijos Respublika, Slovakijos Respublika, Suomijos Respublika ir Švedijos Karalyste, taip pat su Islandijos Respublika, Lichtenšteino Kunigaikštyste, Norvegijos Karalyste ir Šveicarijos Konfederacija.
   2.   Šengeno konvencijos 25 straipsnis taikomas Bulgarijai ir Rumunijai, jų tarpusavio santykiuose ir jų santykiuose su šio straipsnio 1 dalyje nurodytomis valstybėmis.
   3.   Šio straipsnio 1 ir 2 dalys taikomos nedarant poveikio Tarybos sprendimo, kuriuo būtų nustatyta patikrinimų prie Bulgarijos ir Rumunijos vidaus sienų panaikinimo data, priėmimui.
   2 straipsnis
   Šis sprendimas įsigalioja jo priėmimo dieną.
   Jis taikomas nuo 2018 m. rugpjūčio 1 d.
   3 straipsnis
   Šis sprendimas taikomas pagal Sutartis.

      Priimta Liuksemburge 2018 m. birželio 25 d.

            Tarybos vardu

            Pirmininkas

         N. DIMOV

      (1)  2018 m. birželio 13 d. pareikšta nuomonė (dar nepaskelbta Oficialiajame leidinyje).

      (2)  2010 m. birželio 29 d. Tarybos sprendimas 2010/365/ES dėl Šengeno acquis nuostatų, susijusių su Šengeno informacine sistema, taikymo Bulgarijos Respublikoje ir Rumunijoje (OL L 166, 2010 7 1, p. 17).

      (3)  2006 m. gruodžio 20 d. Europos Parlamento ir Tarybos reglamentas (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 381, 2006 12 28, p. 4).

      (4)  2017 m. spalio 12 d. Tarybos sprendimas (ES) 2017/1908 dėl tam tikrų Šengeno acquis nuostatų, susijusių su Vizų informacine sistema, pradėjimo taikyti Bulgarijos Respublikoje ir Rumunijoje (OL L 269, 2017 10 19, p. 39).

      (5)  OL L 239, 2000 9 22, p. 19.

      (6)  2013 m. spalio 7 d. Tarybos reglamentas (ES) Nr. 1053/2013, kuriuo sukuriamas tikrinimo, kaip taikoma Šengeno acquis, vertinimo ir stebėsenos mechanizmas, ir panaikinamas 1998 m. rugsėjo 16 d. Vykdomojo komiteto sprendimas, įsteigiantis Šengeno įvertinimo ir įgyvendinimo nuolatinį komitetą (OL L 295, 2013 11 6, p. 27).

      (7)  OL L 176, 1999 7 10, p. 36.

      (8)  1999 m. gegužės 17 d. Tarybos sprendimas 1999/437/EB dėl tam tikrų priemonių taikant Europos Sąjungos Tarybos, Islandijos Respublikos ir Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis (OL L 176, 1999 7 10, p. 31).

      (9)  OL L 53, 2008 2 27, p. 52.

      (10)  2008 m. sausio 28 d. Tarybos sprendimas 2008/146/EB dėl Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos bendrijos vardu (OL L 53, 2008 2 27, p. 1).

      (11)  OL L 160, 2011 6 18, p. 21.

      (12)  2011 m. kovo 7 d. Tarybos sprendimas 2011/350/ES dėl Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokolo dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos Sąjungos vardu, kiek tai susiję su patikrinimų prie vidaus sienų panaikinimu ir asmenų judėjimu (OL L 160, 2011 6 18, p. 19).


title: 2018 m. birželio 26 d. Tarybos sprendimas, kuriuo skiriami septyni Europos maisto saugos tarnybos valdančiosios tarybos nariai

text:
2.7.2018

                  LT

                  Europos Sąjungos oficialusis leidinys

                  C 230/2

            TARYBOS SPRENDIMAS
      2018 m. birželio 26 d.
      kuriuo skiriami septyni Europos maisto saugos tarnybos valdančiosios tarybos nariai
      (2018/C 230/02)
      EUROPOS SĄJUNGOS TARYBA,
      atsižvelgdama į Sutartį dėl Europos Sąjungos veikimo,
      atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 25 straipsnio 1 dalį,
      atsižvelgdama į Europos Komisijos Tarybai 2018 m. sausio 24 d. laišku pateiktą kandidatų sąrašą,
      atsižvelgdama į Europos Parlamento 2018 m. gegužės 16 d. pareikštą nuomonę,
      kadangi:

                  (1)

                  labai svarbu užtikrinti Europos maisto saugos tarnybos nepriklausomumą, aukštą mokslinę kokybę, skaidrumą ir veiksmingumą. Taip pat būtina užtikrinti šios tarnybos bendradarbiavimą su valstybėmis narėmis;

                  (2)

                  septynių Europos maisto saugos tarnybos valdančiosios tarybos narių kadencija baigsis 2018 m. birželio 30 d.;

                  (3)

                  siekiant paskirti septynis naujus Europos maisto saugos tarnybos valdančiosios tarybos narius, Komisijos pateiktas sąrašas buvo išnagrinėtas remiantis Komisijos pateiktais dokumentais ir atsižvelgiant į Europos Parlamento pareikštą nuomonę. Tuo siekiama, kad būtų užtikrinti aukščiausi kompetencijos standartai, patirtis labai įvairiose srityse, pavyzdžiui, valdymo ir viešojo administravimo srityse, ir kuo didesnis geografinis pasiskirstymas Sąjungos teritorijoje;

                  (4)

                  pagal Reglamento (EB) Nr. 178/2002 25 straipsnio 1 dalį reikalaujama, kad keturi iš Europos maisto saugos tarnybos valdančiosios tarybos narių būtų iš vartotojams ir kitiems maisto grandinės dalyviams atstovaujančių organizacijų. Tokioms organizacijoms atstovaujančių trijų valdančiosios tarybos narių, kurių vienas yra iš vartotojams atstovaujančios organizacijos, o du yra iš kitiems maisto grandinės dalyviams atstovaujančių organizacijų, baigsis 2018 m. birželio 30 d. Todėl tie nariai turėtų būti pakeisti nariais iš vartotojams ir kitiems maisto grandinės dalyviams atstovaujančių organizacijų; turėtų būti atstovaujama abiems pakategorėms – vartotojų ir kitų maisto grandinės dalyvių;

                  (5)

                  Reglamento (EB) Nr. 178/2002 25 straipsnio 2 dalyje nustatyta, kad narių kadencija turi būti ketveri metai ir kad ji gali būti vieną kartą pratęsta. Vienas iš kandidatų iš vartotojams atstovaujančių organizacijų 2013 m. birželio 24 d. Tarybos sprendimu (2) ir 2014 m. birželio 16 d. Tarybos sprendimu (3) jau yra paskirtas valdančiosios tarybos nariu. Pirmiausia jis vienerius metus ėjo atsistatydinusio nario pareigas likusiu to nario kadencijos laiku, o vėliau buvo paskirtas ketverių metų kadencijai. Todėl šis narys turėtų būti skiriamas tik trejiems metams, kad bendra jo kadencijos trukmė neviršytų aštuonerių metų,

            PRIĖMĖ ŠĮ SPRENDIMĄ:
      1 straipsnis
      Šie asmenys skiriami naujais Europos maisto saugos tarnybos valdančiosios tarybos nariais laikotarpiui nuo 2018 m. liepos 1 d. iki 2022 m. birželio 30 d.:
      Geronimo Răducu BRĂNESCU
      Herman DIRICKS
      Libor DUPAL (*1)

      Iñaki EGUILEOR
      András SZÉKÁCS
      Annette TOFT (*2)

      2 straipsnis
      Šis asmuo skiriamas nauju Europos maisto saugos tarnybos valdančiosios tarybos nariu laikotarpiui nuo 2018 m. liepos 1 d. iki 2021 m. birželio 30 d.:
      Raymond O’ROURKE (*3)

      3 straipsnis
      Šis sprendimas įsigalioja jo priėmimo dieną.

         Priimta Liuksemburge 2018 m. birželio 26 d.

               Tarybos vardu

               Pirmininkė

            E. ZAHARIEVA

         (1)  OL L 31, 2002 2 1, p. 1

         (2)  2013 m. birželio 24 d. Tarybos sprendimas, kuriuo skiriamas Europos maisto saugos tarnybos valdančiosios tarybos narys (OL C 187, 2013 6 29, p. 7).

         (3)  2014 m. birželio 16 d. Tarybos sprendimas, kuriuo skiriama pusė Europos maisto saugos tarnybos valdančiosios tarybos narių (OL C 192, 2014 6 21, p. 2).

         (*1)  Iš vartotojams atstovaujančių organizacijų.

         (*2)  Iš kitiems maisto grandinės dalyviams atstovaujančių organizacijų

         (*3)  Iš vartotojams atstovaujančių organizacijų.


title: 2018 m. rugpjūčio 10 d. Tarybos sprendimas (BUSP) 2018/1125, kuriuo iš dalies keičiamas Sprendimas (BUSP) 2015/740 dėl ribojamųjų priemonių atsižvelgiant į padėtį Pietų Sudane

text:
13.8.2018

                  LT

                  Europos Sąjungos oficialusis leidinys

                  L 204/48

         TARYBOS SPRENDIMAS (BUSP) 2018/1125
         2018 m. rugpjūčio 10 d.
         kuriuo iš dalies keičiamas Sprendimas (BUSP) 2015/740 dėl ribojamųjų priemonių atsižvelgiant į padėtį Pietų Sudane
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2015 m. gegužės 7 d. Taryba priėmė Sprendimą (BUSP) 2015/740 (1) dėl ribojamųjų priemonių atsižvelgiant į padėtį Pietų Sudane;

                     (2)

                     2018 m. liepos 13 d. Jungtinių Tautų Saugumo Taryba priėmė Rezoliuciją 2428 (2018), kuria, pažymėtina, nustatomas ginklų embargas ir į asmenų ir subjektų, kuriems taikomos ribojamosios priemonės, sąrašą įtraukiami du asmenys;

                     (3)

                     todėl Sprendimas (BUSP) 2015/740 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2015/740 iš dalies keičiamas taip:

                        1)

                        1 straipsnio 2 dalis pakeičiama taip:

                           „2.   Taip pat draudžiama:

                                       a)

                                       Pietų Sudano fiziniams ar juridiniams asmenims, subjektams ar organizacijoms arba naudojimui Pietų Sudane tiesiogiai ar netiesiogiai teikti techninę pagalbą, tarpininkavimo paslaugas ar kitas paslaugas, įskaitant aprūpinimą ginkluotais samdiniais, susijusias su karine veikla arba susijusias su 1 dalyje nurodytais objektais arba su tokių objektų tiekimu, gamyba, priežiūra ir naudojimu;

                                       b)

                                       Pietų Sudano fiziniams ar juridiniams asmenims, subjektams ar organizacijoms arba naudojimui Pietų Sudane tiesiogiai ar netiesiogiai teikti finansavimą arba finansinę paramą, susijusią su karine veikla arba susijusią su 1 dalyje nurodytais objektais, įskaitant, visų pirma, dotacijas, paskolas ir eksporto kredito draudimą, taip pat draudimą ar perdraudimą, kurie būtų skirti tokiems objektams parduoti, tiekti, perduoti ar eksportuoti arba susijusiai techninei pagalbai, tarpininkavimo paslaugoms ar kitoms paslaugoms teikti;

                                       c)

                                       sąmoningai ir apgalvotai dalyvauti veikloje, kurios tikslas arba poveikis – išvengti a arba b punkte nurodytų priemonių.“;

                        2)

                        2 straipsnis pakeičiamas taip:

                           „2 straipsnis
                           1 straipsnis netaikomas:

                                       a)

                                       ginklų ir su jais susijusių reikmenų, taip pat pagalbos bei mokymo, skirtų tik remti JT personalą ir jam naudoti, įskaitant Jungtinių Tautų misiją Pietų Sudano Respublikoje (UNMISS) ir Jungtinių Tautų laikinąsias saugumo pajėgas Abjėjuje (UNISFA), pardavimui, tiekimui, perdavimui ar eksportui;

                                       b)

                                       kitos, žudyti nepritaikytos karinės įrangos, skirtos tik humanitariniam naudojimui ar apsisaugoti, ir susijusios techninės pagalbos ar mokymo, apie kuriuos iš anksto pranešta Saugumo Tarybos komitetui, įsteigtam pagal Rezoliuciją 2206 (2015) (toliau – Komitetas), pardavimui, tiekimui, perdavimui ar eksportui;

                                       c)

                                       apsauginių drabužių, įskaitant neperšaunamas liemenes ir karinius šalmus, kuriuos tik savo asmeniniam naudojimui laikinai į Pietų Sudaną eksportavo JT personalas, žiniasklaidos atstovai ir humanitarinę pagalbą bei vystomąją pagalbą teikiantys darbuotojai bei susijęs personalas, pardavimui, tiekimui, perdavimui ar eksportui;

                                       d)

                                       ginklų ir su jais susijusių reikmenų, kuriuos laikinai į Pietų Sudaną eksportavo pajėgos valstybės, kuri pagal tarptautinę teisę vykdo veiksmus, išimtinai ir tiesiogiai skirtus sudaryti palankesnes sąlygas savo piliečių ir asmenų, už kuriuos Pietų Sudane ji yra prisiėmusi konsulinę atsakomybę, apsaugai arba evakuacijai, kai tai pranešta Komitetui, pardavimui, tiekimui, perdavimui ar eksportui;

                                       e)

                                       ginklų ir su jais susijusių reikmenų, taip pat techninės pagalbos bei mokymo, skirtų Afrikos Sąjungos regioninei darbo grupei arba jai remti, skirtų tik regioninėms operacijoms, siekiant kovoti su Viešpaties pasipriešinimo armija, kai tai iš anksto pranešta Komitetui, pardavimui, tiekimui, perdavimui ar eksportui;

                                       f)

                                       ginklų ir su jais susijusių reikmenų, taip pat techninės pagalbos bei mokymo, skirtų tik taikos susitarimo sąlygų įgyvendinimui remti, kai tai iš anksto patvirtinta Komiteto, pardavimui, tiekimui, perdavimui ar eksportui;

                                       g)

                                       kitam ginklų ir su jais susijusių reikmenų pardavimui ar tiekimui arba pagalbos ar personalo teikimui, kai tai iš anksto patvirtinta Komiteto.“;

                        3)

                        Įterpiamas šis straipsnis:

                           „2a straipsnis

                              1.   Valstybės narės, derindamos veiksmus su nacionalinės valdžios institucijomis, laikydamosi nacionalinės teisės aktų ir atsižvelgdamos į tarptautinę teisę, tikrina visus į Pietų Sudaną iš jų teritorijos gabenamus krovinius, įskaitant jūrų uostus ir oro uostus, jei jos turi informacijos, leidžiančios pagrįstai manyti, kad krovinyje yra objektų, kuriuos pagal 1 straipsnį draudžiama tiekti, parduoti, perduoti ar eksportuoti.

                              2.   Aptikusios objektus, kuriuos pagal 1 straipsnį yra draudžiama tiekti, parduoti, perduoti ar eksportuoti, valstybės narės juos konfiskuoja ir pašalina (pavyzdžiui, sunaikina, padaro netinkamais naudoti, patalpina į sandėlį arba perduoda valstybei, kuri nėra kilmės ar paskirties valstybė, pašalinti).“;

                        4)

                        3 straipsnio 1 dalies a punktas pakeičiamas taip:

                                    „a)

                                    kuriuos nurodė Saugumo Taryba arba Komitetas pagal JT ST rezoliucijos 2206 (2015) 6, 7, 8 ir 9 punktus ir pagal JT ST rezoliucijos 2428 (2018) 14 punktą, išvardytiems šio sprendimo I priede;“;

                        5)

                        6 straipsnio 1 dalies a punktas pakeičiamas taip:

                                    „a)

                                    asmenys ir subjektai, kuriuos nurodė Saugumo Taryba arba Komitetas pagal JT ST rezoliucijos 2206 (2015) 6, 7, 8 ir 12 punktus ir pagal JT ST rezoliucijos 2428 (2018) 14 punktą, išvardyti šio sprendimo I priede;“.

            2 straipsnis
            Sprendimo (BUSP) 2015/740 I priedas iš dalies keičiamas taip, kaip išdėstyta šio sprendimo I priede.

            3 straipsnis
            Sprendimo (BUSP) 2015/740 II priedas iš dalies keičiamas taip, kaip išdėstyta šio sprendimo II priede.

            4 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2018 m. rugpjūčio 10 d.

                  Tarybos vardu

                  Pirmininkas

               G. BLÜMEL

            (1)  2015 m. gegužės 7 d. Tarybos sprendimas (BUSP) 2015/740 dėl ribojamųjų priemonių atsižvelgiant į padėtį Pietų Sudane ir kuriuo panaikinamas Sprendimas 2014/449/BUSP (OL L 117, 2015 5 8, p. 52).

            I PRIEDAS
            Į Sprendimo (BUSP) 2015/740 I priede pateiktą sąrašą įtraukiami šie asmenys:

               „7.   Malek REUBEN RIAK RENGU (dar žinomas kaip: a) Malek Ruben)

               Laipsnis: generolas leitenantas.
               Pareigos: a) generalinio štabo vado pavaduotojas, atsakingas už logistiką; b) gynybos štabo vado pavaduotojas ir kariuomenės generalinis inspektorius.
               Gimimo data: 1960 m. sausio 1 d.
               Gimimo vieta: Yei (Jėjus), Pietų Sudanas.
               Pilietybė: Pietų Sudano.
               Įtraukimo į JT sąrašą data: 2018 m. liepos 13 d.

                  Kita informacija: Eidamas SPLA generalinio štabo vado pavaduotojo, atsakingo už logistiką, pareigas, Malek Reuben Riak buvo vienas iš Pietų Sudano Vyriausybės vyresniųjų pareigūnų, kurie planavo puolimą Vienybės vilajoje 2015 m. ir jam vadovavo; per šį puolimą buvo sunaikinta didelė teritorija ir daug gyventojų buvo priversti išsikelti.

                  Informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:

               Malek Ruben Riak į sąrašą įtrauktas 2018 m. liepos 13 d. pagal Rezoliucijos 2206 (2015) 6 punktą, 7 punkto a papunktį ir 8 punktą, kaip dar kartą patvirtinta Rezoliucijoje 2418 (2018), už „veiksmus ar politiką, dėl kurių kyla grėsmė taikai, saugumui ar stabilumui Pietų Sudane“; „veiksmus ar politiką, kurių tikslas arba poveikis yra išplėsti arba pratęsti konfliktą Pietų Sudane (…)“ ir kaip „subjekto, įskaitant Pietų Sudano Vyriausybę, opoziciją, nereguliariąsias karines pajėgas ar kitą grupę, kuris pats arba jo nariai dalyvavo, vykdant 6 ir 7 punktuose apibūdintus veiksmus“ vadovas, ir pagal šios rezoliucijos 14 punkto e papunktį už „veiksmų, įskaitant seksualinį smurtą ir smurtą dėl lyties, Pietų Sudane planavimą, vadovavimą jiems arba jų vykdymą“.
               2016 m. sausio mėn. Ekspertų Pietų Sudano klausimais grupės ataskaitos (S/2016/70) duomenimis, M. R. Riak buvo vienas iš vyresniųjų saugumo pareigūnų grupės, planavusios Vienybės vilajos puolimą prieš SPLM-IO 2015 m. sausio mėn. pradžioje, narių ir vėliau, nuo 2015 m. balandžio mėn. pabaigos, vadovavo jo vykdymui. Pietų Sudano Vyriausybė pradėjo Bul Nuer jaunuolių apginklavimą 2015 m. pradžioje, kad palengvintų jų dalyvavimą puolime. Dauguma Bul Nuer jaunuolių jau turėjo galimybes naudotis AK tipo automatiniais šautuvais, tačiau jų operacijų vykdymui buvo itin svarbu aprūpinimas šaudmenimis. Ekspertų grupė užfiksavo įrodymus, įskaitant karinių šaltinių liudijimą, kad SPLA štabai teikė šaudmenis jaunimo grupėms konkrečiai šiam puolimui vykdyti. Tuo metu M. R. Riak buvo SPLA generalinio štabo vado pavaduotojas, atsakingas už logistiką. Per šį puolimą buvo sistemingai naikinami kaimai ir infrastruktūra, vietos gyventojai buvo priversti persikelti, buvo beatodairiškai žudomi ir kankinami civiliai gyventojai, plačiai naudojamas seksualinis smurtas, įskaitant seksualinį smurtą prieš pagyvenusius žmones ir vaikus, taip pat grobiami vaikai ir verbuojami būti kariais, taip pat daug gyventojų buvo priversti persikelti. Sugriovus didelę pietinės ir centrinės vilajos dalį, nemažai žiniasklaidos ir humanitarinės pagalbos organizacijų, taip pat Jungtinių Tautų misija Pietų Sudane (UNMISS) paskelbė pranešimus apie įvykdytų pažeidimų mastą.
               8.   Paul MALONG AWAN (dar žinomas kaip: a) Paul Malong Awan Anei, b) Paul Malong, c) Bol Malong)

               Laipsnis: generolas.
               Pareigos: a) buvęs Sudano liaudies išlaisvinimo armijos (SPLA) štabo vadas, b) buvęs gubernatorius, Šiaurės Bahr el-Ghazal vilaja (Northern Bahr el-Ghazal State).
               Gimimo data: a) 1962 m., b) 1960 m. gruodžio 4 d., c) 1960 m. balandžio 12 d.
               Gimimo vieta: Malualkon, Pietų Sudanas.
               Pilietybė: a) Pietų Sudano, b) Ugandos.
               Paso Nr.: a) Pietų Sudano numeris S00004370, b) Pietų Sudano numeris D00001369, c) Sudano numeris 003606, d) Sudano numeris 00606, e) Sudano numeris B002606.
               Įtraukimo į JT sąrašą data: 2018 m. liepos 13 d.

                  Kita informacija: Eidamas SPLA generalinio štabo vado pareigas, P. Malong išplėtė arba pratęsė konfliktą Pietų Sudane pažeisdamas Karo veiksmų nutraukimo susitarimą ir 2015 m. Susitarimą dėl konflikto sprendimo Pietų Sudane (ARCSS). Pranešama, kad jis vadovavo pastangoms nužudyti opozicijos lyderį Riek Machar. Jis įsakė SPLA pajėgoms užkirsti kelią humanitarinės pagalbos gabenimui. Vadovaujant P. Malong, SPLA puldinėjo civilius gyventojus, mokyklas ir ligonines; privertė civilius gyventojus persikelti gyventi kitur; vykdė priverstinius dingimus; vykdė savavališkus civilių gyventojų sulaikymus; vykdė kankinimus ir žaginimus. Jis sutelkė Mathiang Anyoor Dinka gentines karines pajėgas, kurios naudoja vaikus karius. Jam vadovaujant SPLA ribojo UNMISS, Jungtinės stebėsenos ir vertinimo komisijos (JMEC) ir Paliaubų ir pereinamojo laikotarpio saugumo tvarkos stebėsenos mechanizmo (CTSAMM) prieigą prie tų vietų, kad šios organizacijos galėtų ištirti ir užfiksuoti pažeidimus.

                  Informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:

               Paul Malong Awan į sąrašą įtrauktas 2018 m. liepos 13 d. pagal Rezoliucijos 2206 (2015) 6 punktą, 7 punkto a papunktį, 7 punkto b papunktį, 7 punkto c papunktį, 7 punkto d papunktį, 7 punkto f papunktį ir 8 punktą, kaip dar kartą patvirtinta Rezoliucijoje 2418 (2018), už „veiksmus ar politiką, kurių tikslas arba poveikis yra išplėsti arba pratęsti konfliktą Pietų Sudane arba trukdyti susitaikymo ar taikos deryboms arba procesams, įskaitant Karo veiksmų nutraukimo susitarimo pažeidimus“; „veiksmus ar politiką, kurie kelia grėsmę pereinamojo laikotarpio susitarimams ir menkina politinį procesą Pietų Sudane“; „veiksmus prieš civilius gyventojus, įskaitant moteris ir vaikus, vykdant smurto veiksmus (įskaitant žudymą, luošinimą, kankinimą, žaginimą ar kitokį seksualinį smurtą), grobimą, priverstinį dingimą, priverstinį perkėlimą arba išpuolius prieš mokyklas, ligonines, religines vietas ar vietas, kuriose civiliai gyventojai ieško prieglobsčio, arba vykdant veiksmus, kuriais rimtai pažeidžiamos žmogaus teisės arba pažeidžiama tarptautinė humanitarinė teisė“; „veiksmų, kuriais pažeidžiama taikytina tarptautinė žmogaus teisių teisė ar tarptautinė humanitarinė teisė arba veiksmų, kuriais pažeidžiamos žmogaus teisės, planavimą, vadovavimą jiems arba jų vykdymą Pietų Sudane“; „ginkluotų grupuočių arba ginkluotųjų pajėgų vykdomą vaikų naudojimą ar verbavimą ginkluoto konflikto Pietų Sudane kontekste“; „kliudymą tarptautinių taikos palaikymo, diplomatinių ar humanitarinių misijų Pietų Sudane, įskaitant IGAD stebėsenos ir tikrinimo mechanizmą, veiklai ar kliudymą teikti, skirstyti ar gauti humanitarinę pagalbą“ ir kaip „subjekto, įskaitant Pietų Sudano Vyriausybę, opoziciją, nereguliariąsias karines pajėgas ar kitą grupę, kuris pats arba jo nariai dalyvavo vykdant 6 ir 7 punktuose apibūdintus veiksmus“, vadovas.
               P. Malong SPLA generalinio štabo vadu buvo nuo 2014 m. balandžio 23 d. iki 2017 m. gegužės mėn. Eidamas turėtas SPLA generalinio štabo vado pareigas, P. Malong išplėtė arba pratęsė konfliktą Pietų Sudane pažeisdamas Karo veiksmų nutraukimo susitarimą ir 2015 m. Susitarimą dėl konflikto sprendimo Pietų Sudane (ARCSS). Pranešama, kad nuo 2016 m. rugpjūčio mėn. pradžios P. Malong vadovavo pastangoms nužudyti Pietų Sudano opozicijos lyderį Riek Machar. P. Malong, sąmoningai panaikindamas Prezidento Salva Kiir įsakymus, įsakė, kad tankų, ginkluotų sraigtasparnių ir pėstininkų pajėgos 2016 m. liepos 10 d. įvykdytų R. Machar rezidencijos ir opozicinio Sudano liaudies išlaisvinimo judėjimo (SPLM-IO) „Jebel“ bazės užpuolimą. P. Malong iš SPLA būstinės asmeniškai vadovavo pastangoms sulaikyti R. Machar. Nuo 2016 m. rugpjūčio mėn. pradžios P. Malong norėjo, kad SPLA tuoj pat pultų vietą, kurioje, kaip manyta, buvo R. Machar, ir informavo SPLA vadus, kad nenori, jog R. Machar būtų sugautas gyvas. Be to, 2016 m. pradžioje gauta informacija rodo, kad P. Malong įsakė SPLA pajėgoms užkirsti kelią humanitarinės pagalbos gabenimui per Nilo upę, kur dešimtys tūkstančių civilių gyventojų badavo, teigdamas, kad pagalba maistu bus teikiama ne civiliams gyventojams, o karinėms grupuotėms. Dėl P. Malong įsakymų bent dvi savaites per Nilą nebuvo įmanoma perkelti maisto atsargų.
               Per visą laikotarpį, kai ėjo SPLA generalinio štabo vado pareigas, P. Malong buvo atsakingas už SPLA ir jos sąjungininkų pajėgų vykdomus sunkius pažeidimus, įskaitant civilių gyventojų užpuolimą, priverstinį perkėlimą, priverstinius dingimus, savavališkus sulaikymus, kankinimus ir žaginimus. Vadovaujant P. Malong, SPLA vykdė prieš civilius gyventojus nukreiptas atakas ir tyčia žudė neginkluotus ir besistengiančius pabėgti civilius gyventojus. JT užregistravo, kad nuo 2016 m. liepos mėn. iki 2017 m. sausio mėn. vien tik Yei rajone SPLA ir jos sąjungininkų pajėgos nužudė 114 civilių gyventojų. SPLA tyčia puolė mokyklas ir ligonines. Teigiama, kad 2017 m. balandžio mėn. P. Malong įsakė SPLA iš rajono aplink Wau išvaryti visus gyventojus, įskaitant civilius. Pranešama, kad P. Malong nesistengė atkalbėti SPLA karių nuo civilių gyventojų žudymo, o asmenys, įtariami sukilėlių slėpimu, buvo laikomi pagrįstais taikiniais.
               Pasak 2014 m. spalio 15 d. Afrikos Sąjungos tyrimų Pietų Sudane komisijos ataskaitos, P. Malong inicijavo masinę Mathiang Anyoor Dinka gentinių karinių pajėgų mobilizaciją, nors Paliaubų ir pereinamojo laikotarpio saugumo tvarkos stebėsenos mechanizmo (CTSAMM) yra nurodyta, kad jos naudoja vaikus karius.
               Vadovaujant P. Malong, SPLA Vyriausybės pajėgos reguliariai ribojo Jungtinių Tautų misija Pietų Sudane (UNMISS), Jungtinės stebėsenos ir vertinimo komisijos (JMEC) ir Paliaubų ir pereinamojo laikotarpio saugumo tvarkos stebėsenos mechanizmo (CTSAMM) prieigą, kai šios organizacijos bandė tirti ir užfiksuoti pažeidimus. Pavyzdžiui, 2017 m. balandžio 5 d., vykdant bendrą JT ir CTSAMM patruliavimą, buvo bandoma patekti į Pajok miestą, bet SPLA kareiviai privertė juos grįžti.“

            II PRIEDAS
            Įrašai apie toliau nurodytus asmenis išbraukiami iš Sprendimo (BUSP) 2015/740 II priedo:

                        —

                                    1.

                                    Paul Malong;

                        —

                                    3.

                                    Malek Reuben Riak.


title: 2018 m. rugsėjo 4 d. Tarybos sprendimas, kuriuo priimama Tarybos pozicija dėl 2018 finansinių metų Europos Sąjungos taisomojo biudžeto Nr. 4 projekto

text:
6.9.2018

                  LT

                  Europos Sąjungos oficialusis leidinys

                  C 314/3

         TARYBOS SPRENDIMAS
         2018 m. rugsėjo 4 d.
         kuriuo priimama Tarybos pozicija dėl 2018 finansinių metų Europos Sąjungos taisomojo biudžeto Nr. 4 projekto
         (2018/C 314/04)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 314 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
         atsižvelgdama į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (1), ypač į jo 41 straipsnį,
         kadangi:

                     —

                     2017 m. lapkričio 30 d. buvo galutinai priimtas 2018 finansinių metų Sąjungos biudžetas (2),

                     —

                     2018 m. gegužės 31 d. Komisija pateikė pasiūlymą dėl 2018 finansinių metų bendrojo biudžeto taisomojo biudžeto Nr. 4 projekto,

               NUSPRENDĖ:

            Vienintelis straipsnis
            Tarybos pozicija dėl 2018 finansinių metų Europos Sąjungos taisomojo biudžeto Nr. 4 projekto buvo priimta 2018 m. rugsėjo 4 d.
            Visą tekstą galima rasti Tarybos interneto svetainėje (http://www.consilium.europa.eu/) arba iš jos atsisiųsti.

            Priimta Briuselyje 2018 m. rugsėjo 4 d.

                  Tarybos vardu

                  Pirmininkas

               G. BLÜMEL

            (1)  OL L 298, 2012 10 26, p. 1.

            (2)  OL L 57, 2018 2 28, p. 1.


19.9.2018

               LT

               Europos Sąjungos oficialusis leidinys

               C 334/193

      P8_TA(2017)0275
      Europos Komisijos nario skyrimas
      2017 m. liepos 4 d. Europos Parlamento sprendimas dėl Mariyos Gabriel skyrimo Komisijos nare patvirtinimo (C8-0166/2017 – 2017/0805(NLE))
      (2018/C 334/23)

         Europos Parlamentas,

                  —

                  atsižvelgdamas į Sutarties dėl Europos Sąjungos veikimo 246 straipsnio antrą pastraipą,

                  —

                  atsižvelgdamas į Europos atominės energijos bendrijos steigimo sutarties 106a straipsnį,

                  —

                  atsižvelgdamas į Pagrindų susitarimo dėl Europos Parlamento ir Europos Komisijos santykių (1) 6 punktą,

                  —

                  atsižvelgdamas į Komisijos narės Kristalinos Georgievos įteiktą atsistatydinimo pareiškimą,

                  —

                  atsižvelgdamas į Tarybos 2017 m. gegužės 29 d. laišką, kuriuo Taryba konsultavosi su Parlamentu dėl sprendimo dėl Mariyos Gabriel skyrimo Komisijos nare, kurį Taryba turi priimti bendru sutarimu su Komisijos pirmininku (C8-0166/2017),

                  —

                  atsižvelgdamas į 2017 m. birželio 20 d. Mariyos Gabriel klausymą, kurį surengė Pramonės, mokslinių tyrimų ir energetikos komitetas ir Kultūros ir švietimo komitetas kartu su Vidaus rinkos ir vartotojų apsaugos komitetu, Teisės reikalų komitetu ir Piliečių laisvių, teisingumo ir vidaus reikalų komitetu, ir po to klausymo parengtą vertinimo pranešimą,

                  —

                  atsižvelgdamas į Darbo tvarkos taisyklių 118 straipsnį ir VI priedą,

                  1.

                  pritaria Mariyos Gabriel skyrimui Komisijos nare likusiam Komisijos kadencijos laikui iki 2019 m. spalio 31 d.;

                  2.

                  paveda Pirmininkui perduoti šį sprendimą Tarybai, Komisijai ir valstybių narių vyriausybėms.

         (1)  OL L 304, 2010 11 20, p. 47.


title: 2018 m. rugsėjo 28 d. Tarybos sprendimas (ES) 2018/1535 dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso pasirašymo Sąjungos vardu

text:
15.10.2018

                  LT

                  Europos Sąjungos oficialusis leidinys

                  L 257/23

         TARYBOS SPRENDIMAS (ES) 2018/1535
         2018 m. rugsėjo 28 d.
         dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso pasirašymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies b ir d punktus ir 79 straipsnio 2 dalies c punktą kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     pagal Europos Parlamento ir Tarybos reglamento (ES) 2016/1624 (1) 54 straipsnio 4 dalį tais atvejais, kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, kurių metu būrio nariai vykdys vykdomuosius įgaliojimus, arba, kai to reikės, atliekant kitus veiksmus trečiosiose valstybėse, tarp Sąjungos ir atitinkamos trečiosios valstybės turi būti sudarytas susitarimas dėl statuso. Susitarimas dėl statuso apima visus veiksmams vykdyti būtinus aspektus;

                     (2)

                     2017 m. vasario 21 d. Taryba įgaliojo Komisiją pradėti derybas su buvusiąja Jugoslavijos Respublika Makedonija dėl Susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso (toliau – susitarimas);

                     (3)

                     derybos dėl susitarimo pradėtos 2017 m. rugsėjo 15 d. ir buvo sėkmingai baigtos, parafavus susitarimą 2018 m. liepos 18 d.;

                     (4)

                     šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (2); todėl Jungtinė Karalystė nedalyvauja priimant šį sprendimą ir ji nėra juo saistoma ar jis jai taikomas;

                     (5)

                     šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB (3); todėl Airija nedalyvauja priimant šį sprendimą ir ji nėra juo saistoma ar jis jai taikomas;

                     (6)

                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas. Kadangi šis sprendimas grindžiamas Šengeno acquis, remdamasi to protokolo 4 straipsniu, per šešis mėnesius po to, kai Taryba nusprendžia dėl šio sprendimo, Danija turi nuspręsti, ar jį įgyvendins savo nacionalinėje teisėje;

                     (7)

                     susitarimas turėtų būti pasirašytas ir prie šio sprendimo pridėtos bendros deklaracijos dėl Islandijos, Norvegijos, Šveicarijos ir Lichtenšteino tekstas patvirtintas,

               PRIĖMĖ ŠĮ SPRENDIMĄ:

            1 straipsnis
            Įgaliojama Sąjungos vardu pasirašyti Europos Sąjungos ir buvusiosios Jugoslavijos Respublikos Makedonijos susitarimą dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso (toliau – susitarimas) su sąlyga, kad minėtas susitarimas bus sudarytas (4).

            2 straipsnis
            Sąjungos vardu patvirtinamas prie šio sprendimo pridėtos bendros deklaracijos tekstas.

            3 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti susitarimą.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 28 d.

                  Tarybos vardu

                  Pirmininkė

               M. SCHRAMBÖCK

            (1)  2016 m. rugsėjo 14 d. Europos Parlamento ir Tarybos reglamentas (ES) 2016/1624 dėl Europos sienų ir pakrančių apsaugos pajėgų, kuriuo iš dalies keičiamas Europos Parlamento ir Tarybos reglamentas (ES) 2016/399 ir panaikinami Europos Parlamento ir Tarybos reglamentas (EB) Nr. 863/2007, Tarybos reglamentas (EB) Nr. 2007/2004 ir Tarybos sprendimas 2005/267/EB (OL L 251, 2016 9 16, p. 1).

            (2)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

            (3)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

            (4)  Susitarimo tekstas bus paskelbtas kartu su sprendimu dėl jo sudarymo.

            PRIEDAS
            BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO
            Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų Šalių asociacijos įgyvendinant, taikant ir plėtojant Šengeno acquis.
            Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir buvusioji Jugoslavijos Respublika Makedonija nedelsdamos sudarytų dvišalius susitarimus dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų, kurių sąlygos būtų panašios į nustatytąsias šiame susitarime.
            BENDRA DEKLARACIJA
            Abi Šalys susitaria, kad nesiimti jokių priemonių, galinčių sutrukdyti priimančiosios valstybės kompetentingoms institucijoms vėliau galbūt pradėti būrio nario baudžiamąjį persekiojimą, reiškia ir nesiimti veiksmų siekiant palengvinti atitinkamo būrio nario grįžimą iš Europos sienų ir pakrančių apsaugos pajėgų agentūros patalpų buvusiojoje Jugoslavijos Respublikoje Makedonijoje į jo buveinės valstybę narę, kol Agentūros vykdomasis direktorius nepateiks patvirtinimo.


title: 2018 m. lapkričio 12 d. Tarybos sprendimas (ES) 2018/1731, kuriuo skiriami Regionų komiteto du Danijos Karalystės pasiūlyti nariai ir du Danijos Karalystės pasiūlyti pakaitiniai nariai

text:
16.11.2018

                  LT

                  Europos Sąjungos oficialusis leidinys

                  L 288/9

         TARYBOS SPRENDIMAS (ES) 2018/1731
         2018 m. lapkričio 12 d.
         kuriuo skiriami Regionų komiteto du Danijos Karalystės pasiūlyti nariai ir du Danijos Karalystės pasiūlyti pakaitiniai nariai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Danijos vyriausybės pasiūlymą,
         kadangi:

                     (1)

                     2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.2016 m. balandžio 5 d. Tarybos sprendimu (ES) 2016/552 (4) vietoj Thomas KASTRUP-LARSEN nariu buvo paskirtas Erik NIELSEN; 2017 m. kovo 7 d. Tarybos sprendimu (ES) 2017/426 (5) vietoj Erik NIELSEN nare buvo paskirta Kirstine BILLE, o Kirsten JENSEN buvo dar kartą paskirta nare;

                     (2)

                     pasibaigus Kirstine BILLE ir Jens Christian GJESING kadencijoms tapo laisvos dvi Regionų komiteto narių vietos;

                     (3)

                     pasibaigus John SCHMIDT ANDERSEN ir Kirsten JENSEN kadencijoms tapo laisvos dvi Regionų komiteto pakaitinių narių vietos,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. sausio 25 d. į Regionų komitetą skiriami:

                        a)

                        nariais:

                                    —

                                    Jens Christian GJESING, Councillor Haderslev,

                                    —

                                    Kirstine BILLE, 2. Deputy Mayor Syddjurs,

                        b)

                        pakaitiniais nariais:

                                    —

                                    Kirsten JENSEN, Mayor Hillerød,

                                    —

                                    Karsten SØNDERGAARD NIELSEN, Mayor Egedal.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. lapkričio 12 d.

                  Tarybos vardu

                  Pirmininkas

               G. BLÜMEL

            (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

            (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

            (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).

            (4)  2016 m. balandžio 5 d. Tarybos sprendimas (ES) 2016/552, kuriuo skiriamas Regionų komiteto Danijos Karalystės pasiūlytas narys. (OL L 95, 2016 4 9, p. 12).

            (5)  2017 m. kovo 7 d. Tarybos sprendimas (ES) 2017/426, kuriuo skiriamas Regionų komiteto Danijos Karalystės pasiūlytas narys ir Danijos Karalystės pasiūlytas pakaitinis narys (OL L 64, 2017 3 10, p. 108).


title: 2018 m. lapkričio 12 d. Tarybos sprendimas (ES) 2018/1730 dėl pozicijos, kurios Europos Sąjungos vardu turi būti laikomasi Minamatos konvencijos dėl gyvsidabrio Šalių konferencijos antrajame susitikime dėl Konvencijos 10 straipsnio 2 ir 3 dalyse nurodytų rekomendacijų dėl laikino aplinkai saugaus gyvsidabrio, išskyrus gyvsidabrio atliekas, saugojimo priėmimo

text:
16.11.2018

                  LT

                  Europos Sąjungos oficialusis leidinys

                  L 288/7

         TARYBOS SPRENDIMAS (ES) 2018/1730
         2018 m. lapkričio 12 d.
         dėl pozicijos, kurios Europos Sąjungos vardu turi būti laikomasi Minamatos konvencijos dėl gyvsidabrio Šalių konferencijos antrajame susitikime dėl Konvencijos 10 straipsnio 2 ir 3 dalyse nurodytų rekomendacijų dėl laikino aplinkai saugaus gyvsidabrio, išskyrus gyvsidabrio atliekas, saugojimo priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Minamatos konvencija dėl gyvsidabrio (toliau – Konvencija) Sąjungos buvo sudaryta Tarybos sprendimu (ES) 2017/939 (1) ir įsigaliojo 2017 m. rugpjūčio 16 d.;

                     (2)

                     pagal Sprendimą MC-1/1 dėl darbo tvarkos taisyklių, kurį Konvencijos Šalių konferencija priėmė per savo pirmąjį susitikimą, šalys turi dėti visas pastangas, kad visais esminiais klausimais susitartų bendru sutarimu;

                     (3)

                     2018 m. lapkričio 19–23 d. antrajame savo susitikime Konvencijos Šalių konferencija turi priimti rekomendacijas dėl aplinkai saugaus gyvsidabrio, išskyrus gyvsidabrio atliekas, laikino saugojimo (toliau – Rekomendacijos);

                     (4)

                     tikslinga nustatyti poziciją, kurios Sąjungos vardu turi būti laikomasi antrajame Konvencijos Šalių konferencijos susitikime, kadangi šios Rekomendacijos turės teisinę galią, nes Konvencijos šalys turi atsižvelgti į tas Rekomendacijas, imantis laikino saugojimo priemonių;

                     (5)

                     dalyvaudama tarp susitikimų vykusiame ekspertų darbe, pradėtu remiantis Sprendimu MC-1/18, kuris buvo priimtas Konvencijos Šalių konferencijos per jos pirmąjį susitikimą, Sąjunga prisidėjo prie Rekomendacijų projekto peržiūros. Sąjungos nuomone, nebuvo būtina siūlyti tolesnius dalinius pakeitimus peržiūrėtam Rekomendacijų projektui, parengtam to tarp susitikimų vykusio darbo metu;

                     (6)

                     Europos Parlamento ir Tarybos reglamentas (ES) 2017/852 (2), ypač jo 7 straipsnio 3 dalis, atitinka Konvencijos 10 straipsnio 2 dalies nuostatas, kaip papildyta peržiūrėtu Rekomendacijų projektu;

                     (7)

                     todėl peržiūrėtam Rekomendacijų projektui reikėtų pritarti,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Europos Sąjungos vardu turi būti laikomasi Minamatos konvencijos dėl gyvsidabrio Šalių konferencijos antrajame susitikime (toliau – COP2), yra pritarti Konvencijos 10 straipsnio 2 ir 3 dalyse nurodytų rekomendacijų dėl laikino aplinkai saugaus gyvsidabrio, išskyrus gyvsidabrio atliekas, saugojimo, kaip išdėstyta priėmimui COP2 metu pateiktuose dokumentuose, priėmimui.
            Neesminiams pirmoje pastraipoje nurodytų dokumentų pakeitimams, atsižvelgiant į pokyčius COP2, Sąjungos atstovai, konsultuodamiesi su valstybėmis narėmis vietoje vykstančiuose koordinaciniuose posėdžiuose, gali pritarti be tolesnio Tarybos sprendimo.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. lapkričio 12 d.

                  Tarybos vardu

                  Pirmininkas

               G. BLÜMEL

            (1)  2017 m. gegužės 11 d. Tarybos sprendimas (ES) 2017/939 dėl Minamatos konvencijos dėl gyvsidabrio sudarymo Europos Sąjungos vardu (OL L 142, 2017 6 2, p. 4).

            (2)  2017 m. gegužės 17 d. Europos Parlamento ir Tarybos reglamentas (ES) 2017/852 dėl gyvsidabrio, kuriuo panaikinamas Reglamentas (EB) Nr. 1102/2008 (OL L 137, 2017 5 24, p. 1).


title: 2018 m. lapkričio 14 d. Komisijos sprendimas (ES) 2018/1733, kuriuo Europos Sąjungos vardu patvirtinamas Europos Sąjungos bei jos valstybių narių ir Kolumbijos, Ekvadoro bei Peru prekybos susitarimo XIII priedo 1 priedėlio pakeitimas

text:
16.11.2018

                  LT

                  Europos Sąjungos oficialusis leidinys

                  L 288/15

         KOMISIJOS SPRENDIMAS (ES) 2018/1733
         2018 m. lapkričio 14 d.
         kuriuo Europos Sąjungos vardu patvirtinamas Europos Sąjungos bei jos valstybių narių ir Kolumbijos, Ekvadoro bei Peru prekybos susitarimo XIII priedo 1 priedėlio pakeitimas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 31 d. Tarybos sprendimą 2012/735/ES dėl Europos Sąjungos bei jos valstybių narių ir Kolumbijos bei Peru prekybos susitarimo pasirašymo Sąjungos vardu ir laikino taikymo (1), ypač į jo 4 straipsnį,
         kadangi:

                     (1)

                     Europos Sąjungos bei jos valstybių narių ir Kolumbijos bei Peru prekybos susitarimas (2) (toliau – Susitarimas) Peru laikinai taikomas nuo 2013 m. kovo 1 d. (3), o Kolumbijai – nuo 2013 m. rugpjūčio 1 d. (4). Ekvadoras prie Susitarimo prisijungė sudarydamas Prisijungimo protokolą (5); jis laikinai taikomas nuo 2017 m. sausio 1 d.;

                     (2)

                     Susitarimo 209 straipsnyje numatyta galimybė užbaigus prieštaravimo procedūrą ir išnagrinėjus geografines nuorodas, kaip nurodyta jo 208 straipsnyje, į Susitarimo XIII priedo 1 priedėlį įtraukti naujas geografines nuorodas;

                     (3)

                     Kolumbija pateikė Sąjungai prašymą į Susitarimo XIII priedo 1 priedėlį įtraukti naujų geografinių nuorodų. Sąjunga užbaigė prieštaravimo procedūrą ir išnagrinėjo devynias naujas Kolumbijos geografines nuorodas;

                     (4)

                     Susitarimo 257 straipsnio 2 dalyje nustatyta, kad pagal Susitarimo 257 straipsnio 1 dalį Šalių įsteigtas Intelektinės nuosavybės pakomitetis yra atsakingas už Susitarimo 209 straipsnyje nurodytos informacijos vertinimą ir pagal Susitarimo 12 straipsnio 1 dalį įsteigtam Prekybos komitetui teikia pasiūlymus dėl Susitarimo XIII priedo 1 priedėlio pakeitimo;

                     (5)

                     2018 m. spalio 5 d. Intelektinės nuosavybės pakomitetis įvertino informaciją apie devynias naujas Kolumbijos geografines nuorodas ir pasiūlė Prekybos komitetui atitinkamai pakeisti Susitarimo XIII priedo 1 priedėlį;

                     (6)

                     Susitarimo 13 straipsnio 1 dalies d punkte nustatyta, kad Prekybos komitetas vertina ir priima sprendimus bet kokiais Susitarime numatytais klausimais, kuriuos jam perduoda pagal Susitarimą įsteigti specialieji organai;

                     (7)

                     vadovaujantis Susitarimo 14 straipsnio 3 dalimi, 12 straipsnio 4 dalyje nustatytais atvejais visus sprendimus priima ES šalis ir atitinkama Susitarimą pasirašiusi Andų šalis ir tie sprendimai taikomi tik toms Šalims. Šiam klausimui taikomos 12 straipsnio 4 dalies nuostatos, nes jis susijęs tik su dvišaliais ES šalies ir Kolumbijos santykiais ir buvo aptartas Intelektinės nuosavybės pakomitečio dvišaliame posėdyje;

                     (8)

                     todėl Susitarimo XIII priedo 1 priedėlis turėtų būti iš dalies pakeistas, o pakeitimai turėtų būti patvirtinti Sąjungos vardu,

               PRIĖMĖ ŠĮ SPRENDIMĄ:

            1 straipsnis
            Europos Sąjungos vardu patvirtinami Europos Sąjungos bei jos valstybių narių ir Kolumbijos, Ekvadoro bei Peru prekybos susitarimo XIII priedo 1 priedėlio pakeitimai, išdėstyti Prekybos komiteto sprendimo projekte.
            Prekybos komiteto sprendimo projektas pateikiamas šio sprendimo priede.

            2 straipsnis
            Sąjungos delegacijos Prekybos komitete vadovas įgaliojamas Europos Sąjungos vardu patvirtinti to komiteto sprendimą.

            3 straipsnis
            Priimtas Prekybos komiteto sprendimas skelbiamas Europos Sąjungos oficialiajame leidinyje.

            4 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2018 m. lapkričio 14 d.

                  Komisijos vardu

                  Pirmininkas

               Jean-Claude JUNCKER

            (1)  OL L 354, 2012 12 21, p. 1.

            (2)  Europos Sąjungos bei jos valstybių narių ir Kolumbijos bei Peru prekybos susitarimas (OL L 354, 2012 12 21, p. 3).

            (3)  Pranešimas dėl Europos Sąjungos bei jos valstybių narių ir Kolumbijos bei Peru prekybos susitarimo laikino taikymo tarp Europos Sąjungos ir Peru (OL L 56, 2013 2 28, p. 1).

            (4)  Pranešimas dėl Europos Sąjungos bei jos valstybių narių ir Kolumbijos bei Peru prekybos susitarimo laikino taikymo tarp Europos Sąjungos ir Kolumbijos (OL L 201, 2013 7 26, p. 7).

            (5)  2016 m. lapkričio 11 d. Tarybos sprendimas (ES) 2016/2369 dėl Prisijungimo protokolo prie Europos Sąjungos bei jos valstybių narių ir Kolumbijos bei Peru prekybos susitarimo, kuriuo atsižvelgiama į Ekvadoro prisijungimą, pasirašymo Sąjungos vardu ir laikino taikymo (OL L 356, 2016 12 24, p. 1).

            PRIEDAS

                  PREKYBOS KOMITETO SPRENDIMAS Nr. […]/2018
                  2018 m. […]
                  kuriuo keičiamas Europos Sąjungos bei jos valstybių narių ir Kolumbijos, Ekvadoro bei Peru prekybos susitarimo XIII priedo 1 priedėlis
                  PREKYBOS KOMITETAS,
                  atsižvelgdamas į Europos Sąjungos bei jos valstybių narių ir Kolumbijos, Ekvadoro bei Peru prekybos susitarimą, ypač į jo 13 straipsnio 1 dalies d punktą,
                  kadangi:

                              (1)

                              2014 m. vasario 11 d. Kolumbija pateikė Sąjungai prašymą pagal Susitarimo 209 straipsnį į Susitarimo XIII priedo 1 priedėlį įtraukti naujų geografinių nuorodų. Sąjunga užbaigė prieštaravimo procedūrą ir išnagrinėjo devynias naujas Kolumbijos geografines nuorodas;

                              (2)

                              remdamasis Susitarimo 257 straipsnio 2 dalimi, 2018 m. spalio 5 d. ES šalies ir Kolumbijos posėdyje Intelektinės nuosavybės pakomitetis įvertino informaciją apie devynias naujas Kolumbijos geografines nuorodas ir pasiūlė Prekybos komitetui atitinkamai pakeisti Susitarimo XIII priedo 1 priedėlį;

                              (3)

                              todėl Susitarimo XIII priedo 1 priedėlis turėtų būti pakeistas;

                              (4)

                              vadovaujantis Prekybos susitarimo 14 straipsnio 3 dalimi, sprendimas dėl Susitarimo XIII priedo 1 priedėlio pakeitimo gali būti priimtas Sąjungos šalies ir Kolumbijos Prekybos komiteto posėdyje, nes jis susijęs tik su jų dvišaliais santykiais ir nedaro poveikio kitos Susitarimą pasirašiusios Andų šalies teisėms ir įsipareigojimams,

                        NUSPRENDĖ:

                     1 straipsnis
                     Į Susitarimo XIII priedo 1 priedėlio lentelės a punktą „Kolumbijos žemės ūkio ir maisto produktų, vynų, spiritinių gėrimų ir aromatintų vynų geografinės nuorodos“ įtraukiami šio sprendimo priede nurodyti įrašai.

                     2 straipsnis
                     Šį dviem egzemplioriais parengtą sprendimą pasirašo Prekybos komiteto atstovai, kuriems suteikti įgaliojimai veikti Šalių vardu keičiant Susitarimą. Šis sprendimas galioja nuo tos dienos, kurią jį pasirašo paskutinė šalis.
                     Šis sprendimas įsigalioja jo priėmimo dieną.

                     Priimta

                           Prekybos komiteto vardu

                           ES delegacijos vadovas

                           Kolumbijos delegacijos vadovas

            PRIEDAS

                        Café de Nariño

                        Kava

                        Café de Cauca

                        Kava

                        Café del Huila

                        Kava

                        Bizcocho de Achira del Huila

                        Duona, pyragaičiai, pyragai, konditerijos gaminiai, sausainiai ir kiti kepiniai

                        Queso Paipa

                        Sūris

                        Queso del Caquetá

                        Sūris

                        Clavel de Colombia

                        Gėlės ir dekoratyviniai augalai

                        Rosa de Colombia

                        Gėlės ir dekoratyviniai augalai

                        Crisantemo de Colombia

                        Gėlės ir dekoratyviniai augalai


title: 2018 m. rugpjūčio 29 d. Europos politinių partijų ir Europos politinių fondų institucijos sprendimas išbraukti Europos nacionalinių judėjimų aljansą iš registro

text:
16.11.2018

                  LT

                  Europos Sąjungos oficialusis leidinys

                  C 417/9

         EUROPOS POLITINIŲ PARTIJŲ IR EUROPOS POLITINIŲ FONDŲ INSTITUCIJOS SPRENDIMAS
         2018 m. rugpjūčio 29 d.
         išbraukti Europos nacionalinių judėjimų aljansą iš registro
         (Tekstas autentiškas tik prancūzų kalba)
         (2018/C 417/05)
         EUROPOS POLITINIŲ PARTIJŲ IR EUROPOS POLITINIŲ FONDŲ INSTITUCIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos atominės energijos bendrijos steigimo sutartį,
         atsižvelgdama į 2014 m. spalio 22 d. Europos Parlamento ir Tarybos reglamentą (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (1), ypač į jo 40a straipsnį,
         kadangi:

                     (1)

                     2017 m. rugsėjo 13 d. Europos Komisija pateikė pasiūlymą dėl Europos Parlamento ir Tarybos reglamento, kuriuo iš dalies keičiamas Reglamentas (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (2),

                     (2)

                     2017 m. rugsėjo 20 d. Europos politinių partijų ir Europos politinių fondų institucija (toliau – institucija) gavo Europos nacionalinių judėjimų aljanso prašymą pagal Reglamento (ES, Euratomas) Nr. 1141/2014 8 straipsnio 1 dalį registruoti jį kaip Europos politinę partiją,

                     (3)

                     2018 m. sausio 12 d. institucija priėmė sprendimą registruoti Europos nacionalinių judėjimų aljansą kaip Europos politinę partiją (toliau – sprendimas registruoti),

                     (4)

                     2018 m. balandžio 6 d. sprendimas registruoti buvo paskelbtas Europos Sąjungos oficialiajame leidinyje ir Europos nacionalinių judėjimų aljansas įgavo Europos teisinį subjektiškumą,

                     (5)

                     2018 m. gegužės 3 d. Europos Parlamentas ir Taryba priėmė Reglamentą (ES, Euratomas) 2018/673 (3), kuriuo iš dalies keičiamas Reglamentas (ES, Euratomas) Nr. 1141/2014. Reglamentas (ES, Euratomas) 2018/673 įsigaliojo jo paskelbimo Europos Sąjungos oficialiajame leidinyje dieną, t. y. 2018 m. gegužės 4 d., ir juo, be kita ko, buvo iš dalies pakeistos pareiškėjams keliamos sąlygos, kad jie galėtų būti registruojami kaip Europos politinė partija,

                     (6)

                     pagal Reglamento (ES, Euratomas) Nr. 1141/2014 40a straipsnio 3 dalį numatytas reikalavimas, kad Europos politinės partijos, užregistruotos iki 2018 m. gegužės 4 d., ne vėliau kaip 2018 m. liepos 5 d. turi pateikti dokumentus, įrodančius, kad jos atitinka iš dalies pakeisto Reglamento (ES, Euratomas) Nr. 1141/2014 3 straipsnio 1 dalies b ir ba punktuose nustatytas sąlygas (toliau – iš dalies pakeistos registracijos sąlygos),

                     (7)

                     2018 m. gegužės 4 d. institucija kreipėsi į visas registruotas Europos politines partijas laišku, kuriame jos buvo informuotos apie tai, kad teisėkūros procesas baigtas priėmus Reglamentą (ES, Euratomas) 2018/673 (toliau – 2018 m. gegužės 4 d. laiškas). 2018 m. gegužės 4 d. laiške buvo paaiškintas naujos teisinės sistemos poveikis ir priminta, kad Europos politinėms partijos ne vėliau kaip 2018 m. liepos 5 d. privalo pateikti dokumentus, įrodančius, kad jos atitinka iš dalies pakeistas registracijos sąlygas,

                     (8)

                     Europos nacionalinių judėjimų aljansas iki 2018 m. liepos 5 d. nepateikė jokių dokumentų, įrodančių, kad jis atitinka iš dalies pakeistas registracijos sąlygas,

                     (9)

                     2018 m. rugpjūčio 3 d. institucija išsiuntė Europos nacionalinių judėjimų aljansui savo preliminarų vertinimą, siekdama suteikti jam galimybę būti išklausytam, kaip numatyta pagal Reglamento (ES, Euratomas) Nr. 1141/2014 34 straipsnį, dėl iš dalies pakeistų registracijos sąlygų ir iki 2018 m. liepos 5 d. nepateiktų dokumentų,

                     (10)

                     Europos nacionalinių judėjimų aljansas nepateikė jokių pastabų dėl institucijos 2018 m. rugpjūčio 3 d. preliminaraus vertinimo,

                     (11)

                     institucija, remdamasi Reglamento (ES, Euratomas) Nr. 1141/2014 40a straipsnio 4 dalimi, laikosi nuomonės, jog Europos nacionalinių judėjimų aljansas iki 2018 m. liepos 5 d. neįrodė, kad jis atitinka iš dalies pakeistas registracijos sąlygas, todėl turi būti išbrauktas iš registro,

               PRIĖMĖ ŠĮ SPRENDIMĄ:

            1 straipsnis
            Europos nacionalinių judėjimų aljansas išbraukiamas iš registro.

            2 straipsnis
            Šis sprendimas skirtas

                        Europos nacionalinių judėjimų aljansui

                        11 rue de Wissembourg

                        67000 Strasbūras

                        Prancūzija

            Priimta Briuselyje 2018 m. rugpjūčio 29 d.

                  Europos politinių partijų ir Europos politinių fondų institucijos vardu

                  Direktorius

               M. ADAM

            (1)  OL L 317, 2014 11 4, p. 1.

            (2)  COM/2017/0481 final - 2017/0219 (COD).

            (3)  OL L 114 I, 2018 5 4, p. 1.


title: 2018 m. rugsėjo 13 d. Europos politinių partijų ir Europos politinių fondų institucijos sprendimas išbraukti Taikos ir laisvės aljansą iš registro

text:
16.11.2018

                  LT

                  Europos Sąjungos oficialusis leidinys

                  C 417/11

         EUROPOS POLITINIŲ PARTIJŲ IR EUROPOS POLITINIŲ FONDŲ INSTITUCIJOS SPRENDIMAS
         2018 m. rugsėjo 13 d.
         išbraukti Taikos ir laisvės aljansą iš registro
         (Tekstas autentiškas tik olandų, prancūzų ir vokiečių kalbomis)
         (2018/C 417/06)
         EUROPOS POLITINIŲ PARTIJŲ IR EUROPOS POLITINIŲ FONDŲ INSTITUCIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos atominės energijos bendrijos steigimo sutartį,
         atsižvelgdama į 2014 m. spalio 22 d. Europos Parlamento ir Tarybos reglamentą (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (1), ypač į jo 40a straipsnį,
         kadangi:

                     (1)

                     2017 m. rugsėjo 11 d. Europos politinių partijų ir Europos politinių fondų institucija (toliau – institucija) gavo Taikos ir laisvės aljanso prašymą pagal Reglamento (ES, Euratomas) Nr. 1141/2014 8 straipsnio 1 dalį registruoti jį kaip Europos politinę partiją,

                     (2)

                     2017 m. rugsėjo 13 d. Europos Komisija pateikė pasiūlymą dėl Europos Parlamento ir Tarybos reglamento, kuriuo iš dalies keičiamas Reglamentas (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (2).

                     (3)

                     2018 m. vasario 9 d. institucija priėmė sprendimą registruoti APF kaip Europos politinę partiją (toliau – sprendimas registruoti), Sprendimas registruoti buvo paskelbtas Europos Sąjungos oficialiajame leidinyje2018 m. birželio 6 d. ir šią dieną APF įgijo Europos teisinį subjektiškumą,

                     (4)

                     2018 m. gegužės 3 d. Europos Parlamentas ir Taryba priėmė Reglamentą (ES, Euratomas) 2018/673 (3), kuriuo iš dalies keičiamas Reglamentas (ES, Euratomas) Nr. 1141/2014. Reglamentas (ES, Euratomas) 2018/673 įsigaliojo jo paskelbimo Europos Sąjungos oficialiajame leidinyje dieną, t. y. 2018 m. gegužės 4 d., ir juo, be kita ko, buvo iš dalies pakeistos pareiškėjams keliamos sąlygos, kad jie galėtų būti registruojami kaip Europos politinės partijos,

                     (5)

                     Reglamento (ES, Euratomas) 2018/673 40a straipsnio 3 dalyje yra numatytas reikalavimas, kad Europos politinės partijos, užregistruotos iki 2018 m. gegužės 4 d., ne vėliau kaip 2018 m. liepos 5 d. turi pateikti dokumentus, įrodančius, kad jos atitinka iš dalies pakeisto Reglamento (ES, Euratomas) Nr. 1141/2014 3 straipsnio 1 dalies b ir ba punktuose nustatytas sąlygas (toliau – iš dalies pakeistos registracijos sąlygos),

                     (6)

                     2018 m. gegužės 4 d. institucija kreipėsi į visas registruotas Europos politines partijas laišku, kuriame jos buvo informuotos apie tai, kad teisėkūros procesas baigtas priėmus Reglamentą (ES, Euratomas) 2018/673 (toliau – 2018 m. gegužės 4 d. laiškas). 2018 m. gegužės 4 d. laiške buvo paaiškintas naujo teisės akto poveikis ir priminta, kad Europos politinės partijos ne vėliau kaip 2018 m. liepos 5 d. privalo pateikti dokumentus, įrodančius, kad jos atitinka iš dalies pakeistas registracijos sąlygas,

                     (7)

                     institucija 2018 m. birželio 22 d. gavo partijos „Kotleba - L’udová Strana Naše Slovensko“ (toliau – LSNS) pareiškimą, kuriame, be kita ko, nurodoma, kad LSNS yra APF partija narė ir yra atstovaujama Slovakijos Respublikos Nacionalinėje Radoje,

                     (8)

                     institucija 2018 m. liepos 2 d. gavo partijos „Nationaldemokratische Partei Deutschlands“ (toliau – NDP) pareiškimą, kuriame, be kita ko, nurodoma, kad NDP yra APF partija narė ir yra atstovaujama Europos Parlamente,

                     (9)

                     institucija nei iš APF, nei iš nacionalinių politinių partijų APF vardu iki 2018 m. liepos 5 d. negavo daugiau jokių dokumentų, kuriais būtų įrodyta, kad APF atitinka iš dalies pakeistas registracijos sąlygas,

                     (10)

                     2018 m. rugpjūčio 10 d. institucija išsiuntė APF savo preliminarų vertinimą, siekdama suteikti, kaip numatyta Reglamento (ES, Euratomas) Nr. 1141/2014 34 straipsnyje, jam galimybę būti išklausytam dėl iš dalies pakeistų registracijos sąlygų ir dėl to, kad iki 2018 m. liepos 5 d. jis nepateikė visų reikiamų dokumentų,

                     (11)

                     APF nepateikė jokių pastabų dėl institucijos 2018 m. rugpjūčio 10 d. preliminaraus vertinimo,

                     (12)

                     institucija laikosi nuomonės, jog APF per ES teisės aktų leidėjo nustatytą terminą neįrodė, kad atitinka iš dalies pakeistas registracijos sąlygas. Tų sąlygų APF neatitinka, nes iki 2018 m. liepos 5 d. pateikė ne visus reikiamus dokumentus, t. y. buvo pateikti tik LSNS (Slovakija) ir NPD (Vokietija) dokumentai. Šių dviejų pareiškimų nepakanka, kad būtų įrodyta, jog APF atitinka iš dalies pakeistas registracijos bent viename ketvirtadalyje valstybių narių sąlygas,

                     (13)

                     institucija taip pat mano, kad LSNS ir NDP pareiškimų esmės analizės atlikti nebūtina, nes, nors šie pareiškimai iš principo tiktų įrodyti, kad APF atitinka iš dalies pakeistas registracijos dviejose valstybėse narėse sąlygas, tai nepakeistų fakto, kad iki 2018 m. liepos 5 d. APF pateikė ne visus reikiamus dokumentus,

                     (14)

                     institucija, remdamasi Reglamento (ES, Euratomas) 2018/673 40a straipsnio 3 dalimi, laikosi nuomonės, jog APF iki 2018 m. liepos 5 d. neįrodė, kad atitinka iš dalies pakeistas registracijos sąlygas, todėl turi būti išbrauktas iš registro,

               PRIĖMĖ ŠĮ SPRENDIMĄ:

            1 straipsnis
            Taikos ir laisvės aljansas išbraukiamas iš registro.

            2 straipsnis
            Šis sprendimas skirtas

                        Taikos ir laisvės aljansui

                        Sentier de Montigny 16

                        6060 Gilly

                        BELGIJA

            Priimta Briuselyje 2018 m. rugsėjo 13 d.

                  Europos politinių partijų ir Europos politinių fondų institucijos vardu

                  Direktorius

               M. ADAM

            (1)  OL L 317, 2014 11 4, p. 1.

            (2)  COM/2017/0481 final, 2017/0219 (COD).

            (3)  OL L 114 I, 2018 5 4, p. 1.


title: 2018 m. liepos 16 d. Tarybos sprendimas (ES) 2018/1893 dėl Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją, 1 ir 4 protokolų pakeitimo pasirašymo Europos Sąjungos vardu

text:
6.12.2018

                  LT

                  Europos Sąjungos oficialusis leidinys

                  L 310/1

         TARYBOS SPRENDIMAS (ES) 2018/1893
         2018 m. liepos 16 d.
         dėl Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją, 1 ir 4 protokolų pakeitimo pasirašymo Europos Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2000 m. kovo 1 d. įsigaliojo Europos ir Viduržemio jūros regiono šalių susitarimas, steigiantis Europos Bendrijų bei jų valstybių narių ir Maroko Karalystės asociaciją (1) (toliau – Asociacijos susitarimas);

                     (2)

                     įsigaliojus Asociacijos susitarimui Sąjunga toliau stiprino dvišalius santykius su Maroko Karalyste ir jam suteikė aukštesnio lygio statusą;

                     (3)

                     Sąjunga nepažeidžia Jungtinių Tautų politinio proceso dėl Vakarų Sacharos galutinio statuso rezultatų ir ji nuolat pabrėžė savo siekį, kad būtų išspręstas konfliktas Vakarų Sacharoje, kurišiuo metu Juntinių Tautų išvardyta tarp priklausomų teritorijų, kurios didžiąją dalį šiandien administruoja Maroko Karalystė. Sąjunga visapusiškai remia Jungtinių Tautų generalinio sekretoriaus ir jo asmeninio pasiuntinio pastangas padėti konflikto šalims surasti teisingą, tvarų ir visoms šalims priimtiną politinį sprendimą, kuris suteiktų Vakarų Sacharos gyventojams apsisprendimo teisę pagal susitarimus, atitinkančius Jungtinių Tautų Chartijoje nustatytus tikslus bei principus, išdėstytus Jungtinių Tautų Saugumo Tarybos rezoliucijose, visų pirma jos rezoliucijose 2152 (2014), 2218 (2015), 2385 (2016), 2351 (2017) ir 2414 (2018);

                     (4)

                     įsigaliojus Asociacijos susitarimui Vakarų Sacharos produktai, kurie buvo patvirtinti esantys Maroko kilmės, į Sąjungą buvo importuojami taikant atitinkamas to susitarimo nuostatas dėl muitų tarifų lengvatų;

                     (5)

                     tačiau savo sprendime byloje C-104/16 P (2) Teisingumo Teismas nurodė, kad Asociacijos susitarimas taikomas tik Maroko Karalystės teritorijoje, bet netaikomas Vakarų Sacharoje, kuri yra priklausoma teritorija;

                     (6)

                     svarbu užtikrinti, kad nebūtų sutrikdyti per daugelį metų nusistovėję prekybos srautai, ir kartu nustatyti tinkamas tarpautinės teisės, įskaitant žmogaus teisių, apsaugos ir darnaus atitinkamų teritorijų vystymosi priemones. 2017 m. gegužės 29 d. Taryba įgaliojo Komisiją pradėti derybas su Maroko Karalyste siekiant nustatyti, atsižvelgiant į Teisingumo Teismo sprendimą, teisinį Asociacijos susitarime numatytų muitų tarifų lengvatų suteikimo Vakarų Sacharos kilmės produktams pagrindą. Europos Sąjungos ir Maroko Karalystės susitarimas yra vienintelė priemonė užtikrinti, kad importuojamiems Vakarų Sacharos kilmės produktams būtų suteikiamas lengvatinės kilmės statusas, atsižvelgiant į tai, kad tik Maroko institucijos gali užtikrinti taisyklių, būtinų suteikiant tokias lengvatas, laikymąsi;

                     (7)

                     Komisija įvertino galimą susitarimo poveikį darniam vystymuisi, visų pirma naudą, kurią vietos gyventojai gautų Vakarų Sacharos produktams suteikus muitų tarifų lengvatas, ir tokio suteikimo trūkumus, ir poveikį susijusių teritorijų gamtos išteklių naudojimui. Muitų tarifų lengvatų naudą užimtumui, žmogaus teisėms ir gamtos išteklių naudojimui labai sunku įvertinti, nes ji yra netiesioginio pobūdžio. Be to, nelengva gauti objektyvios su tuo susijusios informacijos;

                     (8)

                     tačiau iš šio vertinimo matyti, kad Asociacijos susitarime numatytų muitų tarifų lengvatų suteikimas Vakarų Sacharos kilmės produktams apskritai yra naudingas Vakarų Sacharos ekonomikai, visų pirma tai yra stiprus ekonominis (taigi ir socialinio vystymosi) svertas, ir kad jo nauda yra didesnė už vykstant konsultacijoms nurodytus trūkumus, tarp kurių – didelio masto gamtos išteklių, visų pirma gruntinio vandens atsargų, naudojimas, su kuriuo susijusių priemonių jau imtasi;

                     (9)

                     buvo įvertinta, kad muitų tarifų lengvatų suteikimas Vakarų Sacharos kilmės produktams iš esmės turės teigiamą poveikį atitinkamiems gyventojams. Galima tikėtis, kad ateityje tas poveikis turėtų išlikti ar net gali didėti. Vertinime nurodoma, kad pradėjus taikyti muitų tarifų lengvatas Vakarų Sacharos produktams galėtų būti skatinamos saugesnės investavimo sąlygos ir paskatintas spartus bei vietos užimtumui naudingas jų augimas. Vakarų Sacharoje vykdoma ekonominė ir gamybos veikla, kurioms tikrai vertėtų suteikti Asociacijos susitarime numatytas muitų tarifų lengvatas, rodo, kad nesuteikus muitų tarifų lengvatų labai nukentėtų Vakarų Sacharos eksportas, visų pirma žvejybos ir žemės ūkio produktų eksportas. Buvo įvertinta, kad muitų tarifų lengvatų suteikimas turėtų padaryti teigiamą poveikį Vakarų Sacharos ekonomikos plėtrai, paskatindamas investicijas;

                     (10)

                     atsižvelgiant į Teisingumo Teismo sprendimo svarstymus dėl pritarimo, bendradarbiaudama su Europos išorės veiksmų tarnyba Komisija ėmėsi visų protingų ir įmanomų priemonių dabartinėje situacijoje tam, kad būtų tinkamai įtraukti su susitarimu susiję gyventojai, kad būtų užtikrintas jų pritarimas susitarimui. Buvo įvykdytos plataus masto konsultacijos, ir didžioji dalis socialinių, ekonominių ir politinių suinteresuotų subjektų, kurie dalyvavo konsultacijose, nurodė, kad jie pritarė tam, kad Vakarų Sacharai būtų suteiktos Asociacijos susitarime numatytos muitų tarifų lengvatos. Prieštaraujantieji idėjai iš esmės laikėsi nuomonės, kad šis susitarimas patvirtintų Maroko poziciją dėl Vakarų Sacharos teritorijos. Tačiau susitarimo tekstas neleidžia manyti, kad juo pripažįstamos Maroko suverenios teisės į Vakarų Sacharą. Beje, Sąjunga ir toliau aktyviai palaikys remiant Juntinių Tautų pradėtą ir vykdomą taikų konflikto sprendimo procesą;

                     (11)

                     todėl Komisija Sąjungos vardu derėjosi dėl Europos Sąjungos ir Maroko Karalystės susitarimo pasikeičiant laiškais dėl asociacijos susitarimo 1 ir 4 protokolų pakeitimo (toliau – Susitarimas), o jo tekstas parafuotas 2018 m. sausio 31 d.;

                     (12)

                     Susitarimas padeda siekti Sąjungos tikslų pagal Europos Sąjungos sutarties 21 straipsnį;

                     (13)

                     todėl Susitarimas turėtų būti pasirašytas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją, 1 ir 4 protokolų pakeitimo (toliau – Susitarimas) pasirašymas su sąlyga, kad jis bus sudarytas (3).

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. liepos 16 d.

                  Tarybos vardu

                  Pirmininkė

               F. MOGHERINI

            (1)  OL L 70, 2000 3 18, p. 2.

            (2)  2016 m. gruodžio 21 d. Teisingumo Teismo sprendimas Taryba / Front Polisario, C-104/16 P, ECLI:EU:C:2016:973.

            (3)  Susitarimo tekstas bus paskelbtas kartu su sprendimu dėl jo sudarymo.


title: 2018 m. lapkričio 28 d. Komisijos sprendimas (ES) 2018/1905 dėl pasiūlytos piliečių iniciatyvos „Visos ES piliečių referendumas – ar norime, kad Jungtinė Karalystė liktų, ar išstotų?“ (pranešta dokumentu Nr. C(2018) 8006)

text:
6.12.2018

                  LT

                  Europos Sąjungos oficialusis leidinys

                  L 310/27

         KOMISIJOS SPRENDIMAS (ES) 2018/1905
         2018 m. lapkričio 28 d.
         dėl pasiūlytos piliečių iniciatyvos „Visos ES piliečių referendumas – ar norime, kad Jungtinė Karalystė liktų, ar išstotų?“

               (pranešta dokumentu Nr. C(2018) 8006)

         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „Visos ES piliečių referendumas – ar norime, kad Jungtinė Karalystė liktų, ar išstotų?“ dalykas aprašytas taip: „Visi Europos piliečiai turėtų turėti galimybę išreikšti savo politinę nuomonę, ar jie nori, kad Jungtinė Karalystė liktų Europos Sąjungoje.“;

                     (2)

                     pagrindiniai pasiūlytos iniciatyvos tikslai: „Šis referendumas – ne privalomas plebiscitas, o viešosios nuomonės apklausa. Europos Komisija turėtų šiai viešosios nuomonės apklausai pritarti ir visiems Europos piliečiams 28 valstybėse narėse suteikti galimybę pasisakyti, ar jie nori, kad „Brexit'as“ įvyktų, ar ne. Tikimės visiško Europos Komisijos palaikymo, visų pirma todėl, kad laikome netoleruotina, jog visi Europos piliečiai viešajame referendume buvo suklaidinti visiškai tikrovės neatspindinčių pažadų ir pareiškimų.“;

                     (3)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje, inter alia, nustatyta, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

                     (4)

                     todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (5)

                     valstybių narių teisė išstoti iš Europos Sąjungos yra įtvirtinta ES sutarties 50 straipsnio 1 dalyje – joje nustatyta, kad bet kuri valstybė narė pagal savo konstitucines nuostatas gali nuspręsti išstoti iš Sąjungos;

                     (6)

                     nors Europos Komisija apgailestauja dėl Jungtinės Karalystės sprendimo išstoti iš Europos Sąjungos, kaip 2016 m. birželio 24 d. pareiškė Europos Komisijos Pirmininkas Jeanas-Claude'as Junckeris, Europos Parlamento Pirmininkas Martinas Schulzas, Europos Vadovų Tarybos Pirmininkas Donaldas Tuskas ir Europos Sąjungos Tarybos Pirmininkas Markas Rutte (2), Sutartyse nėra jokio teisinio pagrindo, leidžiančio priimti teisės aktą dėl kitoje valstybės narėje vykstančio sprendimo priėmimo proceso, susijusio su jos pranešimu apie ketinimą išstoti iš Sąjungos pagal ES sutarties 50 straipsnį;

                     (7)

                     dėl šių priežasčių pasiūlyta piliečių iniciatyva „Visos ES piliečių referendumas – ar norime, kad Jungtinė Karalystė liktų, ar išstotų?“ akivaizdžiai nepatenka į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis, kaip nurodyta reglamento 4 straipsnio 2 dalies b punkte, taikomame kartu su to reglamento 2 straipsnio 1 punktu,

               PRIĖMĖ ŠĮ SPRENDIMĄ:

            1 straipsnis
            Pasiūlytą piliečių iniciatyvą „Visos ES piliečių referendumas – ar norime, kad Jungtinė Karalystė liktų, ar išstotų?“ registruoti atsisakoma.

            2 straipsnis
            Sprendimas skirtas pasiūlytos piliečių iniciatyvos „Visos ES piliečių referendumas – ar norime, kad Jungtinė Karalystė liktų, ar išstotų?“ organizatoriams (piliečių komiteto nariams), kuriems atstovauja kontaktiniai asmenys Erich Hutter ir Tanja Glušič.

            Priimta Briuselyje 2018 m. lapkričio 28 d.

                  Komisijos vardu

               Frans TIMMERMANS

                  Pirmininko pavaduotojas

            (1)  OL L 65, 2011 3 11, p. 1.

            (2)  http://europa.eu/rapid/press-release_STATEMENT-16-2329_lt.htm


title: Sprendimas

text:
9.1.2019

                  LT

                  Europos Sąjungos oficialusis leidinys

                  C 8/1

         SPRENDIMAS
         (2019/C 8/01)
         EUROPOS PARLAMENTO GENERALINIS SEKRETORIUS,

                     —

                     ATSIŽVELGDAMAS į Tarybos reglamentą (EEB, Euratomas, EAPB) Nr. 259/68 (1), iš dalies pakeistą 2013 m. spalio 22 d. Europos Parlamento ir Tarybos reglamentu (ES, Euratomas) Nr. 1023/2013, kuriuo iš dalies keičiami Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos (2), ypač į Tarnybos nuostatų 30 straipsnį,

                     —

                     ATSIŽVELGDAMAS į 2014 m. sausio 13 d. Europos Parlamento biuro sprendimą dėl skiriančiojo subjekto ir darbo sutartis sudaryti įgalioto subjekto įgaliojimų suteikimo,

                     —

                     ATSIŽVELGDAMAS į tai, kad 2018 m. gruodžio 31 d. baigia galioti šie Europos Parlamento rezervo sąrašai:
                     AD/1/13, AST/4/11, AST/1/13, PE/168/S, PE/171/S, PE/185/S, PE/186/S;

                     —

                     ATSIŽVELGDAMAS į Jungtinio komiteto nuomonę, pateiktą per 2018 m. spalio 24 d. posėdį,

               NUSPRENDĖ:

            Vienintelis straipsnis
            Rezervo sąrašų
            AD/1/13, AST/4/11, AST/1/13, PE/168/S, PE/171/S, PE/185/S, PE/186/S
            galiojimo laikas pratęsiamas iki 2019 m. gruodžio 31 d.

            Liuksemburgas, 2018 m. lapkričio 30 d.

               Klaus WELLE

                  Generalinis sekretorius

            (1)  OL L 56, 1968 3 4, p. 1.

            (2)  OL L 287, 2013 10 29, p. 15.


title: 2018 m. gruodžio 20 d. Tarybos sprendimas (ES) 2019/52, kuriuo suteikiami įgaliojimai pradėti derybas dėl susitarimo, kuriuo iš dalies keičiama paukštienai ir paukštienos gaminiams galiojanti tarifinė kvota ir kitoms paukštienos dalims galiojantis muitų tarifų režimas, nustatyti Europos Sąjungos bei jos valstybių narių ir Ukrainos asociacijos susitarimo 1 skyriaus I-A priede

text:
14.1.2019

                  LT

                  Europos Sąjungos oficialusis leidinys

                  L 10/62

         TARYBOS SPRENDIMAS (ES) 2019/52
         2018 m. gruodžio 20 d.
         kuriuo suteikiami įgaliojimai pradėti derybas dėl susitarimo, kuriuo iš dalies keičiama paukštienai ir paukštienos gaminiams galiojanti tarifinė kvota ir kitoms paukštienos dalims galiojantis muitų tarifų režimas, nustatyti Europos Sąjungos bei jos valstybių narių ir Ukrainos asociacijos susitarimo 1 skyriaus I-A priede
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 3 ir 4 dalimis,
         atsižvelgdama į Europos Komisijos rekomendaciją,
         kadangi:

                     (1)

                     2014 m. kovo 21 d. ir birželio 27 d. Briuselyje buvo pasirašytas Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimas (1) (toliau – Asociacijos susitarimas). Nuo 2016 m. sausio 1 d. jis buvo taikomas laikinai, o įsigaliojo 2017 m. rugsėjo 1 d.;

                     (2)

                     nuo 2016 m. vidurio į ES iš Ukrainos importuojami naujos rūšies paukštienos dalis pagal tarifų eilutes KN 0207 13 70 („kitos dalys, šviežios ir atšaldytos“) ir KN 0207 14 70 („kitos dalys, sušaldytos“). Tų produktų importas labai padidėjo ir per pirmus šešis 2018 m. mėnesius pasiekė 25 000 tonų. Pagal Asociacijos susitarimą tie produktai į Sąjungos rinką gali būti importuojami be muito ir be jokių kiekybinių apribojimų;

                     (3)

                     šią naujos rūšies paukštienos dalį sudaro įprasta krūtinėlė su sparnelių žastikauliais, kurią Sąjungoje šiek tiek pakeitus ji gali būti Sąjungoje parduodama kaip paukštienos krūtinėlė. Todėl dėl neriboto tos dalies importo kyla pavojus, kad gali būti neigiamai paveiktos sąlygos, visų pirma tarifinės kvotos forma taikomi kiekybiniai apribojimai, kuriomis įprastos krūtinėlės dalys pagal Asociacijos susitarimą gali būti importuojamos į Sąjungą;

                     (4)

                     todėl reikėtų pradėti derybas siekiant pasiekti susitarimą, kuriuo dėl tarifinės kvotos paukštienai ir paukštienos gaminiams dydžio ir „didžiausio palankumo statuso“ muito atstatymo viršijant tą tarifinę kvotą iš Ukrainos importuotoms prekėms iš dalies keičiamas Asociacijos susitarimas,

               PRIĖMĖ ŠĮ SPRENDIMĄ:

            1 straipsnis
            Komisijai suteikiami įgaliojimai Sąjungos vardu vesti derybas dėl Asociacijos susitarimo 1 skyriaus I-A priede pateikto Sąjungos tarifų sąrašo pakeitimo dėl dviejų muitų tarifų eilučių KN 0207 13 70 („kitos dalys, šviežios ir atšaldytos“) ir KN 0207 14 70 („kitos dalys, sušaldytos“) ir I-A priedo priedėlyje paukštienai ir paukštienos gaminiams nustatytos tarifinės kvotos pakeitimo.

            2 straipsnis
            Derybos vedamos vadovaujantis Tarybos derybiniais nurodymais, išdėstytais šio sprendimo papildyme.

            3 straipsnis
            Derybos vedamos konsultuojantis su Prekybos politikos komitetu, kaip nustatyta Sutarties dėl Europos Sąjungos veikimo 207 straipsnio 3 dalies trečioje pastraipoje.

            4 straipsnis
            Šis sprendimas skirtas Komisijai.

            Priimta Briuselyje 2018 m. gruodžio 20 d.

                  Tarybos vardu

                  Pirmininkė

               E. KÖSTINGER

            (1)  OL L 161, 2014 5 29, p. 3.


title: 2017 m. rugsėjo 25 d. Tarybos sprendimas (ES) 2017/2209 dėl Europos Sąjungos ir Alžyro Liaudies Demokratinės Respublikos mokslinio ir technologinio bendradarbiavimo susitarimo, kuriuo išdėstomos Alžyro Liaudies Demokratinės Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, pasirašymo Sąjungos vardu ir laikino taikymo

text:
1.12.2017

               LT

               Europos Sąjungos oficialusis leidinys

               L 316/1

         TARYBOS SPRENDIMAS (ES) 2017/2209
   2017 m. rugsėjo 25 d.
   dėl Europos Sąjungos ir Alžyro Liaudies Demokratinės Respublikos mokslinio ir technologinio bendradarbiavimo susitarimo, kuriuo išdėstomos Alžyro Liaudies Demokratinės Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, pasirašymo Sąjungos vardu ir laikino taikymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 186 straipsnį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Parlamento ir Tarybos sprendime (ES) 2017/1324 (1) numatyta, kad Sąjunga dalyvauja kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA);

               (2)

               PRIMA tikslas – įgyvendinti jungtinę programą siekiant kurti mokslinių tyrimų ir inovacijų gebėjimus ir plėtoti žinias bei bendrus novatoriškus žemės ūkio ir maisto pramonės sistemų sprendimus, kad jos taptų tvarios, ir integruoto vandens išteklių tiekimo ir valdymo Viduržemio jūros regione sprendimus, kuriuos taikant tos sistemos ir tas vandens išteklių tiekimas ir valdymas taptų atsparesni klimato poveikiui, rezultatyvesni, ekonomiškai efektyvesni ir aplinkosaugos bei socialiniu požiūriu tvaresni, ir prisidėti prie vandens trūkumo, apsirūpinimo maistu saugumo, mitybos, sveikatos, gerovės ir migracijos problemų sprendimo pačiose jų ištakose;

               (3)

               partnerystėje PRIMA vienodomis sąlygomis dalyvaus mokslinės, valdymo ir finansinės integracijos tvirtai įsipareigojusios siekti kelios valstybės narės ir trečiosios šalys (dalyvaujančios valstybės);

               (4)

               Alžyro Liaudies Demokratinė Respublika (toliau – Alžyras) pareiškė norą tapti PRIMA dalyvaujančia valstybe ir dalyvauti joje tokiomis pačiomis sąlygomis kaip valstybės narės ir bendrosios mokslinių tyrimų ir inovacijų programos „Horizontas 2020“ (2014–2020 m.) asocijuotosios trečiosios šalys, dalyvaujančios partnerystėje PRIMA;

               (5)

               pagal Sprendimo (ES) 2017/1324 1 straipsnio 2 dalį Alžyras taps partnerystėje PRIMA dalyvaujančia valstybe, jei su Sąjunga bus sudarytas tarptautinis mokslinio ir technologinio bendradarbiavimo susitarimas, kuriame išdėstomos Alžyro dalyvavimo partnerystėje PRIMA sąlygos;

               (6)

               2017 m. gegužės 30 d. Taryba įgaliojo Komisiją Sąjungos vardu pradėti derybas su Alžyru dėl Europos Sąjungos ir Alžyro Liaudies Demokratinės Respublikos mokslinio ir technologinio bendradarbiavimo susitarimo, kuriuo išdėstomos Alžyro Liaudies Demokratinės Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos (toliau – Susitarimas), jei bus priimtas Sprendimas (ES) 2017/1324. Sėkmingai užbaigus derybas, Susitarimas buvo parafuotas;

               (7)

               Susitarimas turėtų būti pasirašytas;

               (8)

               kad Alžyras partnerystėje PRIMA galėtų dalyvauti nuo pat jos pradžios, Susitarimas turėtų būti laikinai taikomas, kol bus užbaigtos jo įsigaliojimui būtinos procedūros,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos ir Alžyro Liaudies Demokratinės Respublikos mokslinio ir technologinio bendradarbiavimo susitarimą, kuriuo išdėstomos Alžyro Liaudies Demokratinės Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, su sąlyga, kad minėtas susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Susitarimas laikinai taikomas nuo jo pasirašymo dienos, kol bus užbaigtos jo įsigaliojimui būtinos procedūros.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. rugsėjo 25 d.

            Tarybos vardu

            Pirmininkas

         M. MAASIKAS

      (1)  2017 m. liepos 4 d. Europos Parlamento ir Tarybos sprendimas (ES) 2017/1324 dėl Sąjungos dalyvavimo kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA) (OL L 185, 2017 7 18, p. 1).